**Mokytojo aprašas: Temperatūra ir jos matavimas**

Ši tarpdisciplininė pamoka „Temperatūra ir jos matavimas“ vyksta lauko erdvėje ir remiasi fizikos, geografijos, gamtos pažinimo bei matematikos dalykų integracija. Mokiniai tyrinėja, kaip skirtingos miesto vietos ir paviršiai (pvz., asfaltas, žolė, vanduo) veikia temperatūrą, atlieka realius matavimus, fiksuoja duomenis ir juos analizuoja braižydami diagramas.

**Pamokos planas**

1. Įvadas (5–10 min)

Mokytojas pristato pamokos temą ir tikslą: mokiniai tyrinės, kaip skirtingos miesto vietos ir paviršiai veikia temperatūrą. Keliamos hipotezės, aptariamas saugus elgesys viešoje erdvėje bei kaip naudotis termometrais.

2. Tyrimas (20–25 min)

Mokiniai skirtingose vietose (saulėje, pavėsyje, prie vandens, ant žolės/asfalto) matuoja temperatūrą. Duomenys fiksuojami lentelėje. Dirbama poromis arba mažomis grupėmis.

3. Duomenų analizė (10–15 min)

Grįžus į susitikimo tašką ar netoliese esančią ramią erdvę, mokiniai braižo diagramas, lygina rezultatus, ieško dėsningumų. Diskutuojama, kodėl kai kuriose vietose temperatūra skyrėsi.

4. Refleksija (5 min)

Mokiniai atsako į klausimą: „Kaip skirtingos miesto vietos ir paviršiai veikia temperatūrą?“

Diskutuojama, ar hipotezės pasitvirtino. Atliekamas trumpas savęs įsivertinimas.

**Temų atitikimas ugdymo programose**

Tema: Šilumos reiškiniai

Turinys: Temperatūra ir jos matavimas; šilumos plitimas.

Pasiekimai:

• Paaiškina, kaip galima išmatuoti temperatūrą.

• Paaiškina, kodėl temperatūra gali skirtis skirtingose aplinkose.

Geografija:

Tema: Klimatas ir orai

Turinys: Oro temperatūra kaip klimato elementas; mikroklimatas.

Pasiekimai:

• Stebi ir apibūdina temperatūros pokyčius skirtingose aplinkose.

• Aiškina, kaip aplinkos ypatybės veikia mikroklimatą.

Gamtos mokslai:

Tema: Gamtos reiškiniai ir aplinka

Turinys: Aplinkos tyrimai, poveikio analizė.

Pasiekimai:

• Tyrinėja gamtinę aplinką, kelia klausimus, atlieka stebėjimus.

• Fiksuoja duomenis ir daro išvadas apie aplinkos sąlygų įtaką.

Matematika:

Tema: Duomenų vaizdavimas ir interpretavimas

Turinys: Diagramos, lentelės, duomenų palyginimas.

Pasiekimai:

• Vaizduoja duomenis diagramose.

• Lygina duomenis ir formuluoja išvadas.